Document ID: 32005L0090

EIROPAS PARLAMENTA UN PADOMES DIREKTĪVA 2005/90/EK
(2006. gada 18. janvāris),
ar kuru divdesmit devīto reizi groza Direktīvu 76/769/EEK par dalībvalstu normatīvo un administratīvo aktu tuvināšanu attiecībā uz dažu bīstamu vielu un preparātu tirgū laišanas un lietošanas ierobežojumiem (vielas, kas klasificētas kā kancerogēnas, mutagēnas vai reproduktīvajai funkcijai toksiskas - c/m/r)
(Dokuments attiecas uz EEZ)
EIROPAS PARLAMENTS UN EIROPAS SAVIENĪBAS PADOME,
ņemot vērā Eiropas Kopienas dibināšanas līgumu, un jo īpaši tā 95. pantu,
ņemot vērā Komisijas priekšlikumu,
ņemot vērā Eiropas Ekonomikas un sociālo lietu komitejas atzinumu (1),
saskaņā ar Līguma 251. pantā noteikto procedūru (2),
tā kā:
(1)
Šajā direktīvā paredzētie pasākumi ir saskaņā ar rīcības plānu, kurš pieņemts ar Eiropas Parlamenta un Padomes Lēmumu Nr. 1786/2002/EK (2002. gada 23. septembris) par Kopienas rīcības programmas pieņemšanu sabiedrības veselības aizsardzības jomā (2003-2008) (3). Saskaņā ar minēto lēmumam Kopiena ir apņēmusies veicināt un uzlabot veselības aizsardzību, novērst slimības, kā arī cīnīties pret iespējamiem veselības apdraudējumiem ar nolūku mazināt novēršamu saslimstību, priekšlaicīgu mirstību un darba spēju samazināšanos.
(2)
Vielas, kas paredzētas I pielikumā Padomes Direktīvā 67/548/EEK (1967. gada 27. jūnijs) par normatīvo un administratīvo aktu tuvināšanu attiecībā uz bīstamu vielu klasifikāciju, iepakošanu un marķēšanu (4) un kas tiek klasificētas kā 1. vai 2. kategorijas kancerogēnas vielas, var izraisīt vēzi. Vielas, kas paredzētas Direktīvas 67/548/EEK I pielikumā un kas tiek klasificētas kā 1. vai 2. kategorijas mutagēnas vielas, var izraisīt pārmantojamu ģenētisku bojājumu. Vielas, kas paredzētas Direktīvas 67/548/EEK I pielikumā un kas tiek klasificētas kā 1. vai 2. kategorijas reproduktīvajai funkcijai toksiskas vielas, var izraisīt iedzimtus defektus vai negatīvi ietekmēt auglību.
(3)
Lai uzlabotu cilvēku veselības aizsardzību un patērētāju drošību, būtu jāreglamentē tādu vielu lietošana, kuras no jauna klasificētas kā 1. vai 2. kategorijas kancerogēnas, mutagēnas vai reproduktīvajai funkcijai toksiskas, un tādu vielu un preparātu laišanai tirgū, kuros ir minētās vielas, būtu jāpiemēro ierobežojumi attiecībā uz pārdošanu plašai sabiedrībai.
(4)
Padomes Direktīvā 76/769/EEK (1976. gada 27. jūlijs) par dalībvalstu normatīvo un administratīvo aktu tuvināšanu attiecībā uz dažu bīstamu vielu un preparātu tirgū laišanas un lietošanas ierobežojumiem (5) ir noteikti dažu bīstamu vielu un preparātu tirgū laišanas un lietošanas ierobežojumi, tostarp lai uzlabotu veselības aizsardzību un patērētāju drošību.
(5)
Eiropas Parlamenta un Padomes Direktīva 94/60/EK (6), ar ko četrpadsmito reizi groza Direktīvu 76/769/EEK, kā papildinājumu Direktīvas 76/769/EEK I pielikumam ieviesa sarakstu, kurā uzskaitītas vielas, kas klasificētas kā 1. vai 2. kategorijas kancerogēnas, mutagēnas vai reproduktīvajai funkcijai toksiskas. Šādām vielām un preparātiem, kas satur šādas vielas, būtu jāpiemēro ierobežojums attiecībā uz pārdošanu plašai sabiedrībai.
(6)
Direktīvā 94/60/EK noteikts, ka ne vēlāk kā sešus mēnešus pēc tam, kad “Eiropas Savienības Oficiālajā Vēstnesī” publicēts atbilstīgi tehnikas attīstībai pielāgots Direktīvas 67/548/EEK I pielikums, kurā uzskaitītas 1. vai 2. kategorijas kancerogēnas, mutagēnas vai reproduktīvajai funkcijai toksiskas vielas, Komisija iesniegs Eiropas Parlamentam un Padomei priekšlikumu direktīvai, ar ko reglamentē šīs no jauna klasificētās vielas, lai tādējādi atjauninātu Direktīvas 76/769/EEK I pielikuma papildinājumu. Priekšlikumā tiks ņemti vērā no jauna klasificēto vielu riski un priekšrocības un Kopienas tiesību akti par riska analīzi.
(7)
Komisijas Direktīvā 2004/73/EK (2004. gada 29. aprīlis), ar ko divdesmit devīto reizi tehnikas attīstībai pielāgo Padomes Direktīvu 67/548/EEK, un jo īpaši tās I pielikumā ir 146 ieraksti ar vielām, kas no jauna klasificētas kā 1. kategorijas kancerogēnas vielas, 21 ieraksts ar vielām, kas no jauna klasificētas kā 2. kategorijas kancerogēnas vielas, 152 ieraksti ar vielām, kas no jauna klasificētas kā 2. kategorijas mutagēnas vielas, un 24 ieraksti ar vielām, kas no jauna klasificētas kā 2. kategorijas reproduktīvajai funkcijai toksiskas vielas.
(8)
Tāpat ar Direktīvu 2004/73/EK ir grozītas piezīmes attiecībā uz to, kā identificējamas, klasificējamas un marķējamas četras 1. kategorijas kancerogēno vielu grupā klasificētas vielas, trīsdesmit sešas 2. kategorijas kancerogēno vielu grupā klasificētas vielas, sešas 2. kategorijas mutagēno vielu grupā klasificētas vielas, divas 1. kategorijas reproduktīvajai funkcijai toksisko vielu grupā klasificētas vielas un trīs 2. kategorijas reproduktīvajai funkcijai toksisko vielu grupā klasificētas vielas. Atbilstīgi būtu jāgroza saraksti Direktīvas 76/769/EEK I pielikuma papildinājumā.
(9)
Ir ņemti vērā riski un priekšrocības, kas saistīti ar vielām, kuras saskaņā ar Direktīvu 2004/73/EK no jauna klasificētas kā 1. vai 2. kategorijas kancerogēnas, mutagēnas vai reproduktīvajai funkcijai toksiskas, jo īpaši tie, kas attiecas uz vielām, kam vēl netiek piemērots ierobežojums izmantošanai vielās un preparātos, ko laiž tirgū pārdošanai plašai sabiedrībai (sakarā ar iepriekš veiktu klasifikāciju). Šajā izvērtēšanā tika izdarīts secinājums, ka šīs no jauna klasificētās vielas varētu iekļaut Direktīvas 76/769/EEK I pielikuma papildinājumā.
(10)
Šī direktīva būtu jāpiemēro, neskarot Kopienas tiesību aktus, ar ko nosaka darba ņēmēju aizsardzībai izvirzītās obligātās prasības, kas paredzētas Padomes Direktīvā 89/391/EEK (1989. gada 12. jūnijs) par pasākumiem, kas ieviešami, lai uzlabotu darba ņēmēju drošību un veselības aizsardzību darbā (7), un atsevišķajās direktīvās, kuru pamatā ir minētā direktīva, jo īpaši Eiropas Parlamenta un Padomes Direktīvā 2004/37/EK (2004. gada 29. aprīlis) par darba ņēmēju aizsardzību pret risku, kas saistīts ar kancerogēnu vai mutagēnu iedarbību darbā (8),
IR PIEŅĒMUŠI ŠO DIREKTĪVU.
1. pants
Direktīvas 76/769/EEK I pielikuma papildinājumu groza, kā izklāstīts šīs direktīvas pielikumā.
2. pants
1. Dalībvalstis pieņem un publicē normatīvos un administratīvos aktus, kas vajadzīgi, lai līdz 2007. gada 24. februārim izpildītu šīs direktīvas prasības. Dalībvalstis tūlīt dara zināmus Komisijai šo aktu tekstus kopā ar tabulu, kurā atspoguļota minēto noteikumu atbilstība šai direktīvai.
Dalībvalstis piemēro minētos pasākumus no 2007. gada 24. augusta.
Kad dalībvalstis pieņem šos pasākumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka paņēmienus, kā izdarīt šādas atsauces.
2. Dalībvalstis dara Komisijai zināmus to tiesību aktu galvenos noteikumus, ko tās pieņēmušas jomā, uz kuru attiecas šī direktīva.
3. pants
Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
4. pants
Šī direktīva ir adresēta dalībvalstīm.
Strasbūrā, 2006. gada 18. janvārī

Labels: 0
4
15
20